|  |  |
| --- | --- |
| Nature Energy Køng - Biogasanlæg  Miljøgodkendelse  Dybstrøelse |  |

|  |
| --- |
|  |
| Center for vej, natur og Miljø |
| vordingborg.dk |

|  |
| --- |
| **Vordingborg Kommune**  Østergårdstræde 1A  4772 Langebæk |

Miljøgodkendelse

Meddelt af Vordingborg Kommune

7. maj 2024

Sagsbehandler: Lars Jensen

**INDHOLDSFORTEGNELSE**

[1. Indledning 5](#_Toc165970540)

[2. Godkendelsespligt 5](#_Toc165970541)

[3. Planforhold 5](#_Toc165970542)

[4. Miljøvurdering 5](#_Toc165970543)

[5. Afgørelse om miljøgodkendelse 6](#_Toc165970544)

[6. indretning og drift 6](#_Toc165970545)

[7. Lugt 7](#_Toc165970546)

[8. Støj og vibrationer 7](#_Toc165970547)

[9. BAT 7](#_Toc165970548)

[10. Driftsforstyrrelser og uheld 7](#_Toc165970549)

[11. Natura 2000 7](#_Toc165970550)

[12. Udtalelser 8](#_Toc165970551)

[13. Sammenfattende vurdering 8](#_Toc165970552)

Stamdata

|  |  |
| --- | --- |
| Virksomhedens navn og adresse | Nature Energy Køng ApS, Næstvedvej 392, 4750 Lundby |
| Matrikel nummer | 16p Køng By, Køng |
| CVR-nummer | 34734747 |
| Grundejer | Nature Energy Biogas A/S, Ørbækvej 260, 5220 Odense SØ |
| Ansøger | Nature Energy Biogas A/S, Ørbækvej 260, 5220 Odense SØ |
| Virksomhedens kontaktperson | Jesper Bundgaard, Ørbækvej 260, DK-5220 Odense SØ,  tlf.: +45 6315 6587/+45 4034 1846, E-mail: jeb@natureenergy.dk |
| Listepunkter | Hovedaktivitet: Biogasanlæg - 5.3.b.i (standardvilkår afsnit 25).  Biaktivitet: Naturgasfyringsanlæg – G201/202. |
| Godkendelses- og tilsynsmyndighed | Vordingborg Kommune |
| Gældende miljøgodkendelse | 17. august 2021 |

Lovgivning

Miljøgodkendelser meddeles i henhold til lov om miljøbeskyttelse efter anvisningerne i godken­del­­­ses­be­kendtgørelsen.

**Lov om miljøbeskyttelse.** Miljøministeriets lovbekendtgørelse nr. 48 af 12. januar 2024 af lov om miljøbeskyttelse.

**Godkendelsesbekendtgørelsen.** Miljøministeriets bekendtgørelse nr. 1083 af 9. august 2023 om godkendelse af listevirksomhed.

# Indledning

NIRAS, Lotte Weesgaard, har den 24. april 2024 på vegne af Nature Energy Køng ApS ansøgt om ændring af miljøgodkendelse ved Køng Biogas, så der fremover kan modtages dybstrøelse fra husdyrbrug med køer og heste.

Dybstrøelse er fast biomasse, der er velegnet til biogasproduktion, og vil erstatte anden biomasse. Kapaciteten for modtagelse af biomasse ændres derfor ikke.

Virksomheden kan ikke modtage fast biomasse indendørs, og ønsker derfor at tilføre dyb­strø­elsen direkte i hopperne ved levering. Der forventes leveret op til 9 læs per dag i dagtimerne, og hver aflæsning skønnes at tage en halv time.

Materialet, der ligger til grund for dette tillæg til miljøgodkendelse, er oplistet i bilag 1.

# Godkendelsespligt

Biogasanlægget er miljøgodkendt efter godkendelsesbekendtgørelsens listepunkt 5.3.b.i.

Jævnfør miljøgodkendelsen skal fast biomasse modtages og opbevares indendørs med ud­sug­ning af luft til (vilkår 5, 7 og 10 i miljøgodkendelse af 17. august 2021). Energiafgrøder kan dog opbe­va­res i overdækkede udendørs stakke. Roepulp og andet industrielt plantebase­ret bio­mas­­seaffald, samt dyrket vegetabilsk biomasse, som ikke giver anledning til lugt- eller støv­gener, kan opbevares på samme måde som energiafgrøder.

Dybstrøelse, som er en blanding af halm, fast gødning og gylle, nævnes ikke eksplicit blandt de bio­masse­typer der kan opbevares udendørs.

# Planforhold

Biogasanlægget ligger i lokalplanområde *”T 01.01.01 Biogasanlæg ved Køng Mose”,* og er des­uden omfattet afKommu­neplanramme T.01.01 Biogasanlæg Køng - Lundby.

Modtagelse af dybstrøelse er i overensstemmelse med lokalplanen.

# Miljøvurdering

Biogasanlægget er omfattet af bilag 1 punkt 10 i miljøvur­derings­loven: ”Anlæg til bortskaffelse af ikke-farligt affald ved forbrænding eller kemisk behandling (som defineret i bilag I til direktiv 2008­/98­/EF, afsnit D9) med en kapacitet på over 100 tons/dag”.

Da der ikke påtænkes udvidelser og ændringer, der kan have væsentlig skadelig virkning på mil­jøet, har Vordingborg Kommune vurderet, at ændringen ikke er omfattet af screeningspligten jf. bilag 2, punkt 13a i miljøvurderingsloven, og har derfor undladt at lave en screeningsafgørelse af det an­søg­te projekt, jævnfør miljøvurde­ringslovens § 16 (LBK 4, 2023).

# Afgørelse om miljøgodkendelse

Vordingborg Kommune vurderer at modtagelsen af dybstrøelse til direkte indfødning, ikke vil med­føre nævneværdige gener for omkringboende. Tilsvarende vil det ikke ændre på habitat­vurderin­gen i miljøgodkendelsen af 2021 og dermed, hverken alene eller sammen med andre projekter, påvirke Natura-2000 om­råder væsentligt.

Vordingborg Kommune meddeler hermed miljøgodkendelse til at kunne modtage dybstrøelse ved bio­­gasan­læg på matri­kel nr. 16a Køng By, Køng efter § 33 i miljøbeskyttelsesloven på nedenstå­ende vilkår.

Der træffes desuden afgørelse efter § 16 i bekendtgørelse om godkendelse af listevirksomhed (bek. 1083, 2023) om, at virksomheden ikke skal udarbejde en basistilstandsrapport, idet ændrin­gen ikke indebærer øget risiko for forurening af jord og grundvand.

vilkår

1. Dybstrøelse fra hestehold og kvæghold må modtages til direkte indfødning.
2. Dybstrøelse må ikke opbevares udendørs.
3. Tillægget til miljøgodkendelsen bortfalder, hvis den ikke er udnyttet indenfor 2 år fra dens med­delelse.

Generelt

Der er med denne miljø­godken­delse ikke taget stilling til andre nødvendige tilladelser efter anden lovgivning. Miljøgodkendelsen må først udnyttes når alle nødvendige til­la­delser, såsom tilladelse til byggeri, er meddelt.

Tillægget til miljøgodkendelsen meddeles på baggrund af ansøgningens oplysninger, og hvis der senere sker af­vigelser herfra, som kan medføre forøget forurening, herunder f.eks. øget transport og af­falds­frem­bringelse, er virksomheden forpligtet til at sikre ændringerne godkendt forinden, jf. miljøbeskyt­tel­seslovens § 33, stk. 1.

Klagevejledning mv. findes i udsendelsesbrevet: 24-007410-3.

# indretning og drift

Tilkørt dybstrøelse aflæsses i hopperne og tilføres derved direkte til reaktortankene. Fra hestehold vil der komme dybstrøelse året rundt, hvorimod leverancerne fra kvæghold overvejende vil være i forårsmånederne.

Indfødning i hopperne sker med lastbilens egen grab.

# Lugt

Med ansøgningen rapporteres resultaterne af en lugtmåling, udført i forbindelse med prøve­mod­tagelse af dybstrøelse. Lugtafgivelsen var af samme størrelsesorden som ved tilførsel af roepulp.

Ved de nærmeste boliger er den beregnede lugtimmission 6 LE/m3, hvilket er det samme som beregnet ved miljøgodkendelsen i 2021. Modtagelse af dyb­strø­else medfører således ikke højere lugtimmission ved omkringliggende boliger end hidtil. Lugten vil dog, jævnfør lugtpanelets bedøm­melse af lugtprøverne, have en lidt anden karakter.

# Støj og vibrationer

Trafikken til og fra anlægget forbliver uændret. Ved hopperne vil der være mere støj fra lastbiler i tomgang under aflæsningen, men det forventes at være mindre støjende end tilkørsel af tilsva­ren­de mængde fra plansiloen.

# BAT

Virksomhedens arbejde med indføring af BAT reguleres af den oprindelige miljøgodkendelse, som er baseret på Miljøstyrelsens standardvilkår for virksomhedstypen.

BAT-konklusionerne for affaldsbehandling er indarbejdet i virksomhedens miljøgodkendelse og det vurderes at der ikke er behov for at revurdere vilkår.

Med dette tillæg accepteres modtagelse og direkte indfødning i reaktoren. Da det ikke medfører større lugtafgivelse end hidtil, anser vi det for at være en løsning baseret på BAT.

# Driftsforstyrrelser og uheld

Det vurderes, at den ændrede drift ikke vil medføre øget risiko for driftsforstyrrelser og uheld.

# Natura 2000

Ca. 2 km sydvest for projektområdet ligger Natura 2000-Habitatområde nr. 148 (Havet og kys­ten mellem Karrebæk Fjord og Knudshoved Odde), samt Natura 2000-Fuglebe­skyt­telses­om­råde nr. 81 og Ramsarområde nr. 20: Karrebæk, Dybsø og Avnø Fjorde

Dette tillæg omhandler alene tilførsel af en anden type biomasse, og Vordingborg Kommune vur­derer, at det ikke i sig selv eller i forbindelse med andre planer og projekter vil kunne påvirke Na­tura-2000 områderne væsentligt, og endvidere at projektet ikke vil kunne beskadi­ge eller ødelæg­ge yngle- eller rasteområder i det naturlige udbredelsesområde for dyrearter opta­get i habitat­direk­tivets bilag IV, eller ødelægge plante­arter, som er optaget i habitat­direktivets bilag IV.

Der skal derfor ikke foretages en nærmere konsekvensvurdering af projektets virkninger på Natu­ra-­2000 områder eller på konkrete bilag IV-arter.

# Udtalelser

Vordingborg Kommune vurderer, at tilførsel af dybstrøelse ved direkte indfødning ikke vil medføre væsentlige gener for omkringboende eller væsentlig påvirkning af miljøet. Afgørelsen meddeles derfor uden forudgående offentlighed.

Udkast til tillægsgodkendelsen har været forelagt ansøger. Der blev ikke givet bemærkninger til udkastet, som førte til substantielle rettelser.

# Sammenfattende vurdering

Med undtagelse af bestemte typer biomasse, skal fast biomasse modtages indendørs med udsug­ning gennem luftrenseanlæg.

Virksomheden har ikke en hal til indendørs aflæsning af biomasse.

Med den udførte lugtmåling og OML-beregning har virksomheden dokumenteret, at dybstrøelse fra heste og køer kan modtages uden at medføre større gener for omkringboende end hidtil, når dyb­strøelsen indfødes direkte i reaktortanken.

Der vil således ikke være oplag af dybstrøelse på virksomheden.

Vi vurderer at den ansøgte ændring lejlighedsvis kan ændre lugtens karakter, men ikke vil øge omfanget af lugtgener ved omkringboende.

Lars Jensen

**Bilag 1 Materiale der ligger til grund for miljøgodkendelsen**

* Ansøgning med bilag om lugtmåling og OML-beregning, indsendt til Byg Og Miljø den 26. april 2024

Vordingborg Kommunes sag nr. 24-007410-4.

|  |
| --- |
| **Vordingborg Kommune**  Postboks 200  Østergårdstræde 1A  4772 Langebæk  Tlf. 55 36 36 36 |